R 15. oktoober kell 12.30, L 16. oktoober kell 11.05  Artur Rinne. "Mu armas Väike!"Eesti Teatri- ja Muusikamuuseum, 2010. 140 lk. Artur Rinne kirjad Arhangelski vangilaagrist koju, oma naisele Olgale ei kujutaks endast eraldi võetuna võib-olla suurt lisandust Eesti muusikaloole, kuid ühendatuna ühte  köitesse samade kirjadega Tallinnasse saadetud laulunootidega, Rinne eluloo, kirjade saamis- ja leidmislooga (need avastati tänavu kevadel Salme tn. 25 remonditööde käigus pööningult, kuhu Rinne abikaasa nõukogude tingimustes potentsiaalselt ohtlikud kirjad peitnud oli), samuti Rinne salvestuste, näitlejarollide ning lavastamistöödega, täidavad nad valge laigu ühe Eesti armastatuima muusiku eluloos.    R 8 oktoober kell 12.30, L 9. oktoober kell 11.05  Claude Duneton - "Punaste metsade taga"  Loomingu Raamatukogu 2010/30. 71 lk. Claude Dunetoni ajendas seda raamatukest kirjutama käik Peterburi 1991. aasta suvel, mil ta oli Nõukogude Liidu lagunemise tunnistajaks ja sai täie selgusega aru oma noorpõlve ideaali - kommunismi ürituse mõttetusest.  See omakorda sundis teda lähemalt uurima, mis siis 1917. aastast alates ikka toimus ning mõistma antud eksperimendi kuritegelikkust. Elegantselt esseistlik ning oma vaikses, kohati humoorikaski valus sügav  teos näitab eesti lugeja pilgule, kuidas ja miks oli võimalik Lääne-Euroopas olla kommunistid, ent teosel on ka laiem tähendus, rääkides inimeseks olemise ja avatud silmadega elamise raskusest.